En hudtype defineres efter, hvor meget talg (olie) din hud naturligt producerer. Hudtyperne omfatter normal, tør, fedtet og kombineret hud, og der er generelle karakteristika forbundet med hver hudtype. Selv om de er genetisk betinget, kan faktorer som aldring, hormonelle udsving, årstidernes skiften eller rejser til et andet klima have indflydelse på ens hudtype. Det kan være nødvendigt at foretage midlertidige eller længerevarende justeringer af din hudplejerutine for at bevare hudens komfort, sundhed og udseende.
Normal hud: Denne hudtype er hverken for fedtet eller for tør, den er ikke sensitiv og har ikke forstørrede porer eller overskydende glans.
Tør hud: Tør hud har typisk små, knapt synlige porer, og den kan virke kedelig og skællet eller føles stram (især efter rensning). En hudplejerutine til tør hud bør indeholde formler, der er designet til at tilføre ekstra fugt og styrke hudens barriere for at forhindre, at fugten fordamper.
Fedtet hud: Genetik, hormoner eller stress kan få huden til at producere overskydende talg (olie), hvilket gør huden mere tilbøjelig til at skinne i hele ansigtet samt få udbrud og større, mere synlige porer, der kan strække sig ud over næsen til kinderne og panden. En hudplejerutine til fedtet hud hjælper med at reducere overskydende olie og glans, samtidig med at porerne tilstopper mindre og bliver mindre synlige.
Kombineret hud: Denne hudtype er tør i nogle områder (som regel kinderne) og fedtet i andre (især panden, næsen og hagen). Den rette hudplejerutine til kombineret hud hjælper med at genoprette balancen ved at tage højde for disse forskellige områders behov for fugt.